РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

19 Број: 06-2/426-13

5. новембар 2013. године

Б е о г р а д

ЗАПИСНИК

33. СЕДНИЦЕ ОДБОРА ЗА ЗАШТИТУ ЖИВОТНЕ СРЕДИНЕ,

ОДРЖАНЕ 5. НОВЕМБРА 2013. ГОДИНЕ

Седница је почела у 16,05 часова.

Седницом је председавала Милица Војић Марковић, председник Одбора.

Седници су присуствовали чланови Одбора: Александра Томић, Јелена Мијатовић, Жељко Сушец, Зоран Бојанић, Биљана Илић Стошић, Иван Карић, Живојин Станковић, као и Невена Стојановић, заменик члана Одбора Зорана Васића и Слободан Величковић, заменик члана Одбора Константина Арсеновића.

Седници нису присуствовали чланови Одбора: Константин Арсеновић, Ивана Динић, Јелена Травар Миљевић, Гордана Чомић, Дејан Николић, Јудита Поповић и Зоран Васић.

Осим чланова и заменика чланова Одбора, седници су присуствовали и представници Министарства енегретике, развоја и заштите животне средине: Дејан Новаковић, државни секретар, Сузана Андрејевић Стефановић, саветник у Одељењу за хемикалије, Зоран Ибровић, начелник Одељења за хармонизацију прописа у области животне средине, Јована Јарић, специјални саветник министра, као и Јелена Мићић из Центра модерних вештина.

На предлог председника Одбора, једногласно је усвојен следећи

Д н е в н и р е д :

1. Разматрање Предлога закона о изменама Закона о забрани развоја, производње, складиштења и употребе хемијског оружја и о његовом уништавању, који је поднела Влада, у начелу;
2. Разно.

Пре преласка на рад по утврђеном дневном реду, Одбор је усвојио записникe:

- 31. седнице Одбора, одржане 14. и 25. октобра 2013. године и

- 32. седнице Одбора, одржане 30. октобра 2013. године.

Прва тачка дневног реда - **Разматрање Предлога закона о изменама Закона о забрани развоја, производње, складиштења и употребе хемијског оружја и о његовом уништавању, који је поднела Влада, у начелу**

С обзиром да је Одбор на претходној седници размотрио овај предлог закона, али није било кворума за одлучивање, председник Одбора је предложила да се Одбор изјасни о предлогу закона.

На предлог председника Одбора, Одбор за заштиту животне средине одлучио је да поднесе Народној скупштини Извештај да је размотрио Предлог закона о изменама Закона о забрани развоја, производње, складиштења и употребе хемијског оружја и о његовом уништавању, који је поднела Влада, и у складу са чланом 155. став 2. Пословника Народне скупштине, одлучио да предложи Народној скупштини да га прихвати у начелу.

За известиоца Одбора на седници Народне скупштине одређена је Милица Војић Марковић, председник Одбора.

У складу са **чланом 155. став 3. Пословника НС**, ако надлежни одбор предложи прихватање предлога закона у начелу, одбор је дужан да наведе да ли предлог закона прихвата у целини или са изменама, које предлаже у форми амандмана. С обзиром да је члан Одбора Гордана Чомић на претходној седници указала на језичку нелогичност код дефиниције дискретне органске супстанце у овом предлогу закона, договорено је са представницима Министарства да **Одбор поднесе амандман на члан 1. тачка 8) Предлога овог закона**, којим би се та нелогичност исправила.

На предлог председника Одбора, Одбор је, једногласно, утврдио текст амандмана на члан 1. тачка 8) Предлога закона о изменама Закона о забрани развоја, производње, складиштења и употребе хемијског оружја и о његовом уништавању, који гласи:

„У члану 1. тачка 8) Предлога закона, реч: „могу” замењује се речју: „може”.„

и одлучио да поднесе амандман Народној скупштини.

Друга тачка дневног реда – **Разно**

Председник Одбора је чланове Одбора, који нису учествовали на јавном слушању одржаном 4. новембра 2013. године, обавестила о јавном слушању. Поставила је питање Дејану Новаковићу када би представници Министарства могли да информишу Одбор о решењима садржаним у нацртима закона из области заштите животне средине, с обзиром да је о томе било речи на претходној седници Одбора.

Дејан Новаковић је информисао Одбор о јавним расправама које су одржане о тим нацртима закона у Привредној комори Србије (Нацрт закона о изменама и допунама Закона о заштити животне средине, Нацрт закона о изменама и допунама Закона о заштити природе, Нацрт закона о изменама и допунама Закона о управљању отпадом). Обавестио је Одбор да ће се 6. новембра одржати презентација ових текстова закона у Сталној конференцији градова и општина, а 19. новембра ће се одржати презентације за невладин сектор, а у првој недељи децембра ће Министарство уприличити састанак са невладиним сектором, јер је у плану формирање фокус група за сваку од области у оквиру заштите животне средине, у које ће бити укључен невладин сектор. Предложио је да се Одбору презентују ови нацрти закона у четвртак 7. 11. или у петак 8.11.2013. године или наредне недеље.

Одлучено је да се презентација ових нацрта закона одржи на наредној седници Одбора у четвртак 8. новембра 2013. године у 9,30 часова.

Дејан Новаковић је обавестио Одбор да ће сет од седам предлога закона ући у скупштинску процедуру у трећој недељи децембра. Једна од новина које се предлажу је формирање буџетског фонда, који није предвиђен Законом о буџету. У јавној расправи се појавила иницијатива за формирање Фонда за зелену економију, као одјек из јавности. Најлакше је да се у наредној години формира буџетски фонд, да би се од јануара 2015. године, када ступи на сангу Закон о буџетском систему, који не предвиђа буџетске фондове, формирао Фонд за зелену економију, који би успешно функционисао. Сличан фонд у Хрватској је прикупио у 2013. години око 350 милиона евра. Битно је да се уведе дисциплина у наплати такси, што је до сада био главни проблем. Сви увозници би на граници, приликом царињења робе, плаћали таксе, а сви домаћи произвођачи, приликом стављања робе на тржиште, јер они то имају већ урачунато у цену производа и креће се од 5 до 18%. Овакав фонд би већ у првој години прикупио преко 200 милиона евра.

Седница је завршена у 16,20 часова.

СЕКРЕТАР ПРЕДСЕДНИК

Милица Башић Милица Војић Марковић